Hiér is jou Afrikaanse Desember-kykgenotTim Theron en Leandie du Randt in ‘Klein Karoo 2’. (Foto: Verskaf) Diegene wat dit geniet om voor die kassie in te skuif wanneer ’n Afrikaanse rolprent uitgesaai word, kan gerus hul Desember-vere begin regskud. kykNET se opwipkanaal, fliekNET, is vanjaar terug en beloof om kykers opnuut te boei. fliekNET sal van 16 Desember 2022 tot 15 Januarie op DStv-kanaal 149 kuier. Kykers kan uitsien na rolprente soos Toorbos, Kaalgat Karel, Barakat, Klein Karoo en Klein Karoo II in. Daar wag ook ’n vragvol heerlike Storiefilms en Silwerskerm-kortfilms op kykers. kykNET-storiefilms soos Magda Louw, Die lang, langnaweek en Dija wil ’n baby hê, met rolverdelings wat name soos Hannes van Wyk, Quanita Adams, Jacques Bessenger en Amalia Uys insluit, sal ook op die kanaal te siene wees. Diegene wat verlang na ouer, klassieke grootwordjare-rolprente kan uitsien na flieks soos Boetie gaan border toe, Tant Ralie se losieshuis, Lokval in Venesië en Lord Oom Piet. Dokumentêre reekse soos Impressario, Oppi Kassie en Daar doer in die fliek sal diegene wat belangstel in die geskiedenis van rolprentmakers en die vermaakbedryf in Suid-Afrika opnuut bekoor.